Tommy Hilfiger ja Zendaya tekivät yhteistyömalliston - tältä näyttää TommyXZendaya
10.09.2019 klo 15:28
Ikonisen jenkkimerkki Tommy Hilfigerin ja supertähti Zendayan uuden TommyXZendaya -malliston näytös osoittaa, että muoti kuuluu kaikille kroppaan katsomatta.
Disney-lapsitähtenä tutuksi tullut Zendaya, 23, on paraikaa HBO:lla pyörivän Euphoria-sarjan ansiosta noussut todelliseksi pop-kulttuurin ikoniksi. Tähden karisma ei ole jäänyt huomaamatta myöskään muotitalo Tommy Hilfigeriltä, joka on ryhtynyt yhteistyöhön hänen kanssaan.
Tommy Hilfiger ja Zendaya poseeraavat kuvaajille yhteistyömalliston näytöksessä. David X Prutting/BFA.com
Syksyn 2019 TommyXZendaya-yhteistyömallisto julkistettiin New Yorkin muotiviikolla Apollo-teatterissa Harlemissa näyttävän show’n saattelemana. Aivan erityisesti brändi juhlisti näytöksessään muodin inklusiivisuutta, monimuotoisuutta ja voimauttavuutta - asioita, jotka ovat Zendayan sydäntä lähellä.
Muotimaailma on muuttunut muutamassa vuodessa valtavasti verrattuna takavuosien ihanteeseen, joka oli yksipuolisesti valkoinen, hoikka ja nuori. Zendayan sukupolvelle yksipuoliset representaatiot ovat jo auttamattomasti ummehtuneita, ja niinpä Tommy-spektaakkelin casting on nykkiläisilläkin standardeilla todella monipuolinen. Mukana ei ole päälle liimatun oloisesti vain muutamaa plusmallia, vaan mallikavalkadi edustaa monipuolisesti kaikenlaisia potentiaalisia shoppailijoita laidasta laitaan.
– On paljon korjattavaa, mutta representaatio ja inklusiivisuus ovat aina etusijalla. Jokaisen tarvitsee kokea tulevansa nähdyksi ja tuntea olevansa osa muotimaailmaa, Zendaya toteaa New York Timesille.
Itse vaatteissa näkee selviä 1970-luvun vaikutteita: kietaisumallisia mekkoja, leveitä lahkeita, mustavalkoisia kuoseja, hopean säihkettä ja syvää viininpunaista. Malliston tarjoama muoti on näyttävää mutta käyttökelpoista - ja kiitos castingin, se todistetusti näyttää hyvältä kaiken kokoisten ja ikäisten naisten päällä.
Kuvat Tommy Hilfiger
Nyt halutaan muhkumekko! Syksyn hittivaate sopii oikeasti kaikilleSama asu eri vartaloilla – tältä plusmallit näyttävät nollakoon rinnallaRohkeat plus-naiset haastavat normit – näitä tyylikkäitä naisia ihailemme Syksyn paras asu on tässä: hittipusero tekee farkuista ihanat Supertyylikkäitä asuideoita perusvaatteista - katso 8 ideaa ensi viikkoon